作者:章謙亨
標題:摸魚兒
內容:想先生、跨鶴歸去。依然上界官府。胸中邱壑經營巧，留下午橋別墅。堪愛處。山對起、飛來萬馬平坡駐。帶湖鷗鷺。猶不忍寒盟，時尋門外，一片芰荷浦。秋水觀，環繞滔滔瀑布。參天林木奇古。雲煙只在闌干角，生出晚來微雨。東道主。愛賓客、梅花爛漫開樽俎。滿懷塵土。掃蕩已無餘，□□時上，玉嶠翠瀛語。